**Tézy**

**návrhu vyhlášky Ministerstva pôdohospodárstva Slovenskej republiky, ktorou sa ustanovujú podrobnosti o registrácii odrôd pestovaných rastlín a uvádzaní množiteľského materiálu pestovaných rastlín na trh**

Predmetnú vyhlášku vydá Ministerstvo pôdohospodárstva Slovenskej republiky na základe § 10 zákona o registrácii odrôd pestovaných rastlín a uvádzaní množiteľského materiálu pestovaných rastlín na trh (ďalej len „zákon“).

Predmetom právnej úpravy budú podrobnosti o

- **dĺžke trvania odrodových skúšok a spôsobe ich vykonávania**, ktorým sa rozumie najmä vykonávanie skúšok hospodárskej hodnoty, súčasťou ktorých je aj skúška technologickej kvality a vykonávanie skúšok na odlišnosť, vyrovnanosť a stálosť, známe pod skratkou DUS testy. Ďalej vyhláška podrobnejšie rozpracuje dĺžky trvania odrodových skúšok pre jednotlivé skúšané rastlinné druhy, t. j. pre registráciu odrôd, ktorá je podľa zákona povinná, ako aj pre registráciu odrôd, ktorá je dobrovoľná, a tiež spôsoby vykonávania odrodových skúšok, spracovania a sprístupňovania výsledkov osobám, ktoré majú na ne právny nárok,

- **vykonávaní skúšok registrovaných odrôd a spôsobe ich vykonávania**. Vyhláška uvedie podrobnosti o tom, akým spôsobom bude kontrolný ústav alebo ním poverené právnické osoby alebo fyzické osoby vykonávať skúšky registrovaných odrôd. Budú špecifikované podrobnosti o prihlasovaní do skúšok registrovaných odrôd, dĺžke trvania skúšok a spôsobe ich vykonávania, ako aj spôsob a rozsah zverejňovania výsledkov týchto skúšok,

- **vedení dokumentácie o odrodách**, t. j. kompletné údaje o odrodách, ktoré sú zapísané v Štátnej odrodovej knihe, najmä obsah a náležitosti záverečnej správy o vykonávaní DUS testov, úradného opisu odrody, správy o vykonaní skúšok hospodárskej hodnoty a obsah písomností, ktoré súvisia s registráciou odrody a boli vyhotovené v priebehu konania o registrácii až do zrušenia registrácie odrody,

- **zodpovedajúcom technickom vybavení na vykonávanie šľachtenia a udržiavacieho šľachtenia.** Vo vyhláške budú v tejto súvislosti uvedené aj podrobnosti o vedení požadovanej dokumentácie súvisiacej so šľachtením odrôd alebo udržiavacím šľachtením odrôd v zmysle zákona spolu s podrobnosťami o zrušení osvedčení. Presným špecifikovaním zodpovedajúceho materiálno - technického vybavenia sa upresnia požadované podmienky, ktoré žiadateľ o osvedčenia o šľachtení odrôd alebo o osvedčenie o udržiavacom šľachtení odrôd musí spĺňať,

- **údajoch o priebehu šľachtenia a udržiavacieho šľachtenia odrôd**, t. j. údajoch o mieste výkonu šľachtenia, použitých metódach šľachtenia, výsledkoch vykonávaných porovnávacích skúšok a o vedení skladovej evidencie šľachtiteľského materiálu,

- **údajoch súvisiacich s  registrovanými odrodami, ktoré sa zapisujú do Štátnej odrodovej knihy**, najmä termín podania žiadosti o registráciu, dátum nadobudnutia právoplatnosti rozhodnutia o registrácii odrody, schválený názov odrody s uvedení jej príslušnosti k rastlinnému druhu v  slovenčine a v latinčine, údaje o obchodnom meno a sídle žiadateľa o registráciu odrody, obchodnom meno a sídle udržiavateľa odrody, dobe platnosti registrácie, a rovnako aj obdobné údaje súvisiace s predĺžením registrácie odrody. Uvedené budú tiež všetky zmeny uvedených údajov, ktoré počas trvania registrácie odrody vznikli,

- **náležitostiach Listiny registrovaných odrôd**, t. j. o zozname odrôd, ktorým registrácia ku dňu jeho zostavenia nebola zrušená. Listina registrovaných odrôd je dokumentom, ktorým sa zverejňuje aktuálny stav v oblasti registrácie odrôd a je oficiálnym zdrojom pre širokú poľnohospodársku prax, rovnako aj podmienkou zápisu na Slovensku registrovaných odrôd do Spoločného katalógu odrôd Európskej únie. Vyhláška uvedie členenie Listiny registrovaných odrôd na časti, v ktorých bude samostatne uvedený zoznam registrovaných odrôd povinne podliehajúcich registrácii, osobitne zoznam registrovaných odrôd, ktorých registrácia bola vykonaná na základe dobrovoľnosti a osobitne zoznam registrovaných krajových odrôd, ako aj aké údaje súvisiace s odrodami sú na zverejnenie v Listine registrovaných odrôd požadované, napríklad rastlinný druh, názov registrovanej odrody, údaje o žiadateľovi o registráciu alebo udržiavateľovi registrovanej odrody, rok registrácie a predĺženia registrácie odrody,

- **prihlasovaní a  uznávaní množiteľských porastov**, t. j. o uznávaní množiteľských porastov poľnohospodárskych plodín v uznávacom konaní, ktoré sa začína dňom doručenia prihlášky na uznávanie množiteľského porastu. Vo vyhláške bude rozpracovaná metodika na uznávanie a hodnotenie množiteľských porastov so zameraním na termíny prihlášok, obsah a náležitosti a vzory príslušných tlačív,

- **uznávaní množiteľského materiálu registrovaných odrôd, ktoré sú zaradené v Listine registrovaných odrôd a v Spoločnom katalógu poľnohospodárskych plodín a zelenín**. Vo vyhláške budú rozpracované aj termíny uznávania množiteľského materiálu, spôsob a podrobnosti o jeho uskladnení. Pri určených druhoch budú dané postupy na overenie odrodovej pravosti a čistoty vegetačnou skúškou. V prílohe budú uvedené druhy dokladov vydávané kontrolným ústavom pri uznávaní množiteľského materiálu,

- **uznávaní množiteľského materiálu druhov neuvedených v zozname druhov, ktoré sú uvedené v Listine registrovaných odrôd ale nie sú uvedené v Spoločnom katalógu poľnohospodárskych plodín a zelenín**. Vo vyhláške budú rozpracované aj termíny uznávania množiteľského materiálu, spôsob a podrobnosti o jeho uskladnení obdobne ako pri množiteľskom materiálu druhov uvedených v zozname druhov,

- **označovaní množiteľského materiálu odrôd, ktoré nie sú registrované**, kde bude rozpracovaný postup na označovanie množiteľského materiálu z hľadiska metodiky a termínov,

- **metodike skúšania osív a sadív a odbere vzoriek**. Predmetom metodiky skúšania osív a sadív sú štandardizované definície a metódy, ktoré sú záväzné pre hodnotenie kvality osiva, určeného pre uvádzanie do obehu v rámci EÚ a medzinárodného obchodu. Metodika bude kompatibilná s medzinárodnými predpismi ISTA pre laboratórne skúšanie kvality osiva, vrátane podmienok na úradný odber vzoriek,

- **podmienkach zapísania, vedenia a vyradenia fyzickej osoby alebo právnickej osoby z evidencie dodávateľov**. Vo vyhláške budú uvedené podrobnejšie pravidlá pre zaradenie právnických a fyzických osôb do a z evidencie dodávateľov množiteľského materiálu pestovaných rastlín,

- **podmienkach absolvovania odbornej prípravy a  úspešného vykonania odbornej skúšky nevyhnutnej pre poverenie fyzickej osoby alebo právnickej osoby vykonávaním úradných skúšok pod úradným dohľadom**. Vo vyhláške bude podrobnejšie rozpracovaný spôsob odbornej prípravy, vykonania skúšky a podmienky, ktoré musia žiadatelia spĺňať na danú činnosť. Ustanovia sa termíny a spôsob vykonania kontroly poverených laboratórií a inšpekcie.